KIRJALLINEN KYSYMYS E-0104/03 esittäjä(t): Luciano Caveri (ELDR) komissiolle. Rekkojen moottoreiden muutostyöt.



Virallinen lehti nro 242 E , 09/10/2003 s. 0095 - 0096



KIRJALLINEN KYSYMYS E-0104/03 esittäjä(t): Luciano Caveri (ELDR) komissiolle (28. tammikuuta 2003) Aihe: Rekkojen moottoreiden muutostyöt Euroopan yhteisön viranomaiset ovat yhä tehokkaampien moottoreiden, jotka tunnetaan Euro 0, 1, 2 ja 3 -päästönormit täyttäviksi moottoreiksi ja jotka pian kuuluvat Euro 4 -päästönormit täyttäviin moottoreihin, kiinnittäneet erityistä huomiota sääntöihin, joiden perusteella taataan, että moottorit saastuttavat entistä vähemmän. Onko laboratoriotutkimusten lisäksi tehty kenttätutkimuksia, jotka takaavat, että nämä uuden sukupolven moottorit saastuttavat vähemmän? Onko olemassa vaara, että rekka-auton kuljettajat muuttavat näitä moottoreita lisätäkseen niiden suorituskykyä ympäristönäkökohtia huomioonottamatta? Erkki Liikasen komission puolesta antama vastaus (5. maaliskuuta 2003) Moottorin elektronisen ohjauksen avulla on mahdollista manipuloida moottorin käyttäytymistä maantieajossa. Yleensä tällöin pyritään pienentämään polttoaineen kulutusta, mikä kasvattaa saastepäästöjä, erityisesti typen oksidien (NOX) päästöjä. Tällaisten muutosten ansiosta moottori täyttää testioloissa kaikki päästöstandardien vaatimukset mutta käyttäytyy maantieajossa toisin. Komission tietoon tuli vuonna 2000, että joitakin raskaiden hyötyajoneuvojen moottoreita, joilla oli Euro III -tyyppihyväksyntä, oli muutettu, vaikka parlamentin ja neuvoston direktiiviin 1999/96/EY(1) (jolla muutetaan neuvoston direktiiviä 88/77/ETY(2)) sisältyy ns. estolaitteiden käytöltä suojaamista koskevia vaatimuksia. Tämän seurauksena annettiin komission direktiivi 2001/27/EY(3), jolla pyrittiin vahvistamaan vaatimuksia, joilla torjutaan estolaitteiden käyttöä. Näiden uusien vaatimusten mukaisesti valmistajien on ilmoitettava tyyppihyväksynnän yhteydessä tyyppihyväksyntäviranomaisille ja tutkimuslaitoksille kaikista elektronisista strategioista ja perustelemaan, miksi moottorin manipulointi on joissakin tapauksissa luvallista (pätevistä syistä, joita ovat esim. moottorin suojaaminen ja kylmäkäynnistys), kuitenkin vain tarkoin määritellyissä käyttöoloissa (korkea paikka, ulkoilman lämpötila, öljyn lämpötila). Tyyppihyväksyntäviranomaisten ja tutkimuslaitosten on kunnioittava tällaisten tietojen kaupallista luottamuksellisuutta. Komissio toimii Yhdistyneiden Kansakuntien Geneven foorumin (UN-ECE) välityksellä, jotta voitaisiin laatia yleinen tekninen sääntö, jonka yksityiskohtaisilla määräyksillä suojaudutaan estolaitteiden käytöltä uusissa raskaissa hyötyajoneuvoissa. Komissio valmistelee ehdotuksia Euro IV -päästöstandardien täydentämiseksi uusilla teknisillä testeillä (kuten direktiivissä 1999/96/EY edellytetään), ja yhteisön tutkimushankkeissa tarkastellaan todellisessa käytössä syntyvien päästöjen ja tyyppihyväksyntärajojen välisiä eroja. Osana Euro IV -päästöstandardien täydentämistyötä arvioidaan testiä, joka koskee käytössä olevien hyötyajoneuvojen päästöjenrajoitusjärjestelmän vaatimustenmukaisuutta. On erittäin todennäköistä, että työn tuloksena laaditaan menettely, jonka avulla viranomaiset voivat asentaa raskaaseen hyötyajoneuvoon tietoja kirjaavan laitteen, jolla mitataan päästöjä ajoneuvon ollessa todellisessa maantieajossa. Kun tämä maantieajoa koskeva lisätesti yhdistetään tyyppihyväksyntätestiin, päästöjen tehokas rajoittaminen on mahdollista kaikissa käyttöoloissa. Raskaiden ajoneuvojen käyttäjät ja kuljettajat voivat kuitenkin edelleenkin virittää moottoreita tai päästöjenrajoitusjärjestelmiä parantaakseen moottorin suorituskykyä. Tätä varten on mahdollista helposti hankkia joko aikakauslehtien tai Internetin välityksellä virityssiru (performance chip) tai kopioida www-sivuilta moottorin uudet kalibroinnit, joilla saavutetaan pienempi polttoaineen kulutus tai suurempi teho. Direktiivin 88/77/ETY tulevissa muutoksissa parannetaan moottorin virityksen torjuntaa, erityisesti moottorin hallintajärjestelmillä. Raskaat hyötyajoneuvot ja bussit kuuluvat lisäksi vuosittaisten katsastusten ja satunnaisten tienvarsitarkastusten piiriin (neuvoston direktiivi 96/96/EY(4) sekä parlamentin ja neuvoston direktiivi 2000/30/EY(5)). Kummassakin direktiivissä edellytetään katsastuksen osalta yhä korkeampia päästöstandardeja vaativampien tyyppihyväksyntästandardien mukaisesti hyväksytyiltä ajoneuvoilta. Kumpaankin direktiiviin ollaan parhaillaan tekemässä teknisiä muutoksia, jotta tiukemmat katsastusstandardit voitaisiin ulottaa koskemaan erityisesti Euro IV -vaatimusten mukaisia dieselajoneuvoja. (1) Ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavista toimenpiteistä annetun jäsenvaltioiden lainsäädännön lähentämisestä ja neuvoston direktiivin 88/77/ETY muuttamisesta 13. joulukuuta 1999 annettu Euroopan parlamentin ja neuvoston direktiivi 1999/96/EY, EYVL L 44, 16.2.2000. (2) Ajoneuvojen dieselmoottoreiden ilman pilaantumista aiheuttavien kaasupäästöjen vähentämistä koskevan jäsenvaltioiden lainsäädännön lähentämisestä 3. joulukuuta 1987 annettu neuvoston direktiivi 88/77/ETY, EYVL L 36, 9.2.1988 (suomenkielinen erityispainos: alue 15, nide 8, s. 36). (3) Ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavia toimenpiteitä koskevan jäsenvaltioiden lainsäädännön lähentämisestä annetun direktiivin 88/77/ETY mukauttamisesta tekniikan kehitykseen 10. huhtikuuta 2001 annettu komission direktiivi 2001/27/EY, EYVL L 107, 18.4.2001. (4) Moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä 20. joulukuuta 1996 annettu neuvoston direktiivi 96/96/EY, EYVL L 46, 17.2.1997. (5) Euroopan yhteisössä liikennöivien hyötyajoneuvojen teknisistä tienvarsitarkastuksista 6. kesäkuuta 2000 annettu Euroopan parlamentin ja neuvoston direktiivi 2000/30/EY, EYVL L 203, 10.8.2000.